O‘zbekistonda «Ustoz» milliy tanlovi boshlandi. Sovrin – 30 mln so‘m va Dubayga yo‘llanma

O‘zbekistonda ilk marta tashkil etilayotgan «Ustoz» milliy tanlovi uchun xalq ta'limi tizimi pedagoglaridan arizalar qabuli boshlandi. Tanlov «Yilning eng yaxshi o‘qituvchisi» tanlovining o‘rnini egallaydi, deb xabar bermoqda Kun.uz muxbiri.
Yangi tanlovni Xalq ta'limi vazirligi emas, shu yil iyun oyida ochilgan nodavlat tashkilot – O‘qituvchilar assotsiatsiyasi tashkil qiladi va g‘oliblarni aniqlaydi.
«Ustoz – 2020» tanlovida 6ta nominatsiya bo‘yicha g‘oliblar aniqlanib, ularning har biri 30 mln so‘mdan pul mukofoti va Dubay shahrida bo‘lib o‘tadigan xalqaro o‘qituvchilar forumi (GESF-2021) yo‘llanmasi bilan mukofotlanadi.
O‘qituvchilar assotsiatsiyasi tanlovni o‘tkazishda Londonda joylashgan xalqaro xayriya fondi – Varkey Foundation bilan hamkorlik qilmoqda. Ushbu fond 30dan ortiq mamlakatda ilg‘or o‘qituvchilarni saralab olishga qaratilgan milliy tanlovlarni qo‘llab-quvvatlaydi; «Global Teacher Prize» tanlovi va «Global Education & Skills» forumini (GESF) o‘tkazib keladi.
«Tuman – viloyat – respublika» shaklidagi uch bosqichli tizimdan voz kechildi
Xalq ta'limi tizimidagi (ham xususiy, ham davlat tasarrufidagi) maktablar o‘qituvchilari tanlovda ishtirok etish uchun www.ustozmukofoti.uz saytida anketa to‘ldirishi zarur. Minimal talab – kamida 2 yillik ish tajribasi.
Toshkent shahridagi tantanali tadbirda g‘oliblarga 30 mln so‘mdan pul mukofoti («Yil o‘qituvchisi» tanlovi mukofotidan uch barobar ko‘p), sertifikat, turli sovg‘alar va BAAning Dubay shahrida o‘tadigan «GESF-2021» forumiga yo‘llanma taqdim etiladi. Qolgan 24 ishtirokchi esa 5 mln so‘mdan pul mukofoti, sertifikat, noutbuk va boshqa sovg‘alar bilan taqdirlanadi.
Fanni yaxshi bilishning o‘zi kifoya emas
O‘qituvchilar assotsiatsiyasi raisi Nargiza Qo‘chqorovaning so‘zlariga ko‘ra, «Yil o‘qituvchisi»dagidan farqli ravishda, «Ustoz» tanlovida o‘qituvchilarning fan bo‘yicha bilimidan tashqari pedagogikaning boshqa aspektlari ham inobatga olinadi.
«Bizda bu masala hech qachon muhokama qilinmagan. Tanlovlar 30 yildan beri bitta qobiqda o‘tkazilgan. Matematika o‘qituvchilari matematika bilan musoboqalashgan, xolos. Test bo‘lar edi. Lekin o‘ylab qaraganda, test o‘qituvchining faqat o‘sha fanini bilishini belgilashi mumkin», – dedi Qo‘chqorova 23 oktabr kuni AOKAdagi matbuot anjumanida.
Tashkilotchilarga ko‘ra, o‘qituvchilar quyidagi mezonlar asosida baholanadi:
G‘oliblar quyidagi nominatsiyalar bo‘yicha aniqlanadi: